รัฐบาลไทย-ข่าวทำเนียบรัฐบาล-กระทรวงแรงงาน จับมือทางการเมียนมา เปิดศูนย์ CI พร้อมให้บริการตั้งแต่บัดนี้ - 1 ส.ค. 65
วันอังคารที่ 11 มกราคม 2565
กระทรวงแรงงาน จับมือทางการเมียนมา เปิดศูนย์ CI พร้อมให้บริการตั้งแต่บัดนี้ - 1 ส.ค. 65
กระทรวงแรงงาน พร้อมเปิดให้บริการศูนย์พิจารณาอนุญาตให้อยู่ในราชอาณาจักร อนุญาตให้ทํางาน และออกเอกสารรับรองบุคคล (Certificate of Identity: CI) จํานวน 5 แห่ง ในพื้นที่จังหวัดชลบุรี เชียงใหม่ ระนอง สมุทรปราการ และสมุทรสาคร
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ทางการไทยโดยกระทรวงแรงงาน และสํานักงานตรวจคนเข้าเมือง ร่วมกับทางการเมียนมาจัดตั้งศูนย์พิจารณาอนุญาตให้อยู่ในราชอาณาจักร อนุญาตให้ทํางาน และออกเอกสารรับรองบุคคล (Certificate of identity: CI) จํานวน 5 แห่ง ในพื้นที่จังหวัดชลบุรี จังหวัดเชียงใหม่ จังหวัดระนอง จังหวัดสมุทรปราการ และจังหวัดสมุทรสาคร ตามมติครม.เมื่อวันที่ 13 กรกฎาคม 2564 โดยเริ่มให้บริการตั้งแต่วันที่ 10 มกราคม – 1 สิงหาคม 2565 เปิดทําการในวันจันทร์ - วันเสาร์ และหยุดทําการในวันอาทิตย์ และวันหยุดนักขัตฤกษ์ (ของฝ่ายไทย) โดยกําหนดจํานวนผู้มาใช้บริการ ประมาณ 450 - 500 คนต่อวัน หรือเป็นไปตามมาตรการควบคุมโรคของแต่ละจังหวัด
“สถานการณ์การแพร่ระบาดของโรคโควิด-19 ทําให้ประเทศไทยและประเทศเพื่อนบ้านที่มีแรงงานเข้ามาทํางานในประเทศไทย ประกาศใช้มาตรการด้านสาธารณสุข และมาตรการควบคุมโรค ซึ่งต้องปฏิบัติตามอย่างเคร่งครัด ทําให้การเดินทางกลับประเทศต้นทางเพื่อขอหนังสือเดินทางหรือเอกสารใช้แทนหนังสือเดินทางของคนต่างด้าว มีขั้นตอนปฏิบัติและค่าใช้จ่ายที่เพิ่มขึ้น ซึ่งส่งผลกระทบโดยตรงกับนายจ้าง/สถานประกอบการที่ใช้แรงงานต่างด้าว การร่วมมือระหว่างทางการไทยและเมียนมาในครั้งนี้ จะทําให้แรงงานเมียนมามีเอกสารรับรองบุคคล (Certificate of identity: CI) เพื่อดําเนินการขอตรวจลงตราอนุญาตให้อยู่และทํางานในประเทศไทยต่อไปได้อย่างถูกต้องตามกฎหมาย เกี่ยวกับเรื่องนี้พล.อ. ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ให้ความสําคัญและติดตามความคืบหน้ามาโดยตลอด เนื่องจากเกี่ยวข้องกับปัญหาการขาดแคลนแรงงานจนถึงปัญหาการลักลอบเข้าเมืองเพื่อทํางานอย่างผิดกฎหมาย” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวถึงขั้นตอนการดําเนินการ ดังนี้
1. แรงงานเมียนมาชําระค่าธรรมเนียม จํานวน 310 บาทที่เคาน์เตอร์เซอร์วิส เพื่อลงทะเบียนนัดหมายล่วงหน้า โดยกําหนดจํานวนผู้มาใช้บริการต่อวัน จํานวน 450 – 500 คน หรือขึ้นอยู่กับมาตรการควบคุมโรคของแต่ละจังหวัด
2. แรงงานเมียนมา มาขอรับดําเนินการตามวัน และเวลาที่ระบุ ซึ่งแรงงานเมียนมาต้องได้รับการตรวจคัดกรองโรคโควิด-19 (ทางศูนย์ฯ มีบริการตรวจคัดกรองโรคโควิด-19 ด้วยวิธี ATK
3. แรงงานเมียนมา มาขอรับเอกสาร CI ฉบับใหม่ โดยทางการเมียนมาจะมีหน่วยงานประกอบด้วย สํานักงานตรวจคนเข้าเมือง กระทรวงมหาดไทย และกระทรวงแรงงานของทางการเมียนมา เพื่อดําเนินการเกี่ยวกับเอกสารของแรงงานมียนมา ซึ่งจะมีเคาน์เตอร์ห้บริการ จํานวน 5 จุด ได้แก่ จุดตรวจสอบประวัติการจัดทําเอกสาร CI และการยืนยันตัวตน โดยการถ่ายรูปและเก็บประวัติลายนิ้วมือ จุดปรับปรุงประวัติข้อมูลของแรงงานเมียนมา จุดออกเอกสารรับรองบุคคล (Certificate of Identity: CI) จุดออกบัตรประจําตัวแรงงานในต่างประเทศ (Overseas Worker Identification Card: OWIC) และจุดตรวจสอบข้อมูลในกรณีที่เอกสารขัดข้อง
4. แรงงานเมียนมาที่ได้รับเอกสาร CI ฉบับใหม่แล้ว ให้เข้ารับการตรวจสอบเอกสาร โดยเจ้าหน้าที่ของกรมการจัดหางาน กระทรวงแรงงานของทางการไทย แบ่งเป็น 3 กรณีดังนี้
- กรณีที่ได้รับอนุญาตทํางานถึงวันที่ 13 กุมภาพันธ์ 2566 แล้วให้เจ้าหน้าที่ตรวจสอบใบอนุญาตทํางาน รวมถึงข้อมูลอื่น ๆ เช่น การขึ้นทะเบียนผู้ประกันตน หรือการทําประกันสุขภาพ
- กรณีที่ยังไม่ได้ดําเนินการขออนุญาตทํางาน ให้แรงงานเมียนมาดําเนินการขอต่ออายุใบอนุญาตทํางาน ณ ศูนย์ฯ โดยยื่นคําขอตามแบบ บต.50 ภายในวันที่ 31 มีนาคม 2565 แลให้เจ้าหน้าที่ตรวจสอบข้อมูลอื่น ๆ เช่น การขึ้นทะเบียนผู้ประกันตน หรือการทําประกันสุขภาพ
- กรณีแรงงานเมียนมาประสงค์เปลี่ยนแปลงรายการในใบอนุญาตทํางาน อาทิ เปลี่ยนนายจ้าง เปลี่ยนแปลงที่อยู่ สามารถยื่นคําขอเปลี่ยนรายการในใบอนุญาตทํางานตามแบบ บต.44 ณ ศูนย์ฯ ได้
5. สํานักงานตรวจคนเข้าเมืองของทางการไทย พิจารณาตรวจลงตราหรือย้ายรอยตราประทับการอนุญาตให้อยู่ในราชอาณาจักรเป็นการชั่วคราวให้กับแรงงานมียนมา ที่มาขอรับเอกสารรับรองบุคคล (Certificate of Identity: CI) ฉบับใหม่
เมื่อแรงงานเมียนมาดําเนินการครบทั้ง 5 ขั้นตอน การอนุญาตให้อยู่ในราชอาณาจักร อนุญาตให้ทํางาน และออกเอกสารรับรองบุคคล (Certificate of Identity: CI) จึงจะครบถ้วนสมบูรณ์
นายไพโรจน์ กล่าวต่อไปว่า ศูนย์พิจารณาอนุญาตให้อยู่ในราชอาณาจักร อนุญาตไห้ทํางาน และออกเอกสารรับรองบุคคล (Certificate of Identity: CI) จะให้บริการและอํานวยความสะดวกให้กับแรงงานเมียนมาที่จะเดินทางเข้าไปดําเนินการจัดทําเอกสารรับรองบุคคล (CI) ณ ศูนย์ฯ สอดคล้องกับแนวทางการป้องกันการแพร่ระบาดของโรคติดเชื้อไวรัสโคโรนา 2019 ของจังหวัด โดยศูนย์ ทั้ง 5 แห่ง มีสถานที่ตั้ง ดังนี้
1.จังหวัดชลบุรี ที่ตั้ง ตลาดสยามนินจา ทางหลวงชนบทหมายเลข ชบ. 3023 ตําบลหนองหงษ์ อําเภอพานทอง
2.จังหวัดเชียงใหม่ ที่ตั้งเลขที่ 138 หมู่ 4 ตําบลท่าศาลา อําเภอเมืองเชียงใหม่
3.จังหวัดระนอง ที่ตั้งเลขที่ 89/296 หมู่ 1 ตําบลปากน้ํา อําเภอเมืองระนอง
4.จังหวัดสมุทรปราการ ที่ตั้งเลขที่ 339/2 หมู่ 9 ซอยสุขสวัสดิ์ 74 อําเภอพระประแดง
5.จังหวัดสมุทรสาคร ที่ตั้ง บริษัท มหาชัย ออโต้ เพ้นท์ จํากัด เลขที่ 32/8 ถนนเศรษฐกิจ 1 ตําบลท่าทราย อําเภอเมืองสมุทรสาคร